Viliam Fischer

Prof. MUDr. Viliam Fischer, CSc. FICS (* 18. september 1938, Bratislava) je slovenský kardiochirurg a vysokoškolský pedagóg. V roku 1998 spolurealizoval prvú úspešnú transplantáciu srdca na Slovensku. Od roku 1980 sa podieľal na viac než 5 000 operáciách srdca. Kandidoval v prezidentských voľbách v roku 2014 ako nezávislý občiansky kandidát.
Kariéra.
V roku 1998 bol súčasťou tímu, ktorý uskutočnil prvú úspešnú transplantáciu srdca v SR. Spolupracoval s Jurajom Fabiánom, ktorý zákrok po stránke kardiologickej a kardiochirurgickej organizoval. Tím "Transplantácia srdca" Fabián založil v januári 1994. Operačný tím viedol primár Kliniky srdcovej chirurgie Michal Hulman. Fischer uskutočnil 45 z prvých 100 transplantácií.
Pôsobil aj na Ministerstve zdravotníctva. V období 1997 až 2007 bol hlavným odborníkom pre kardiovaskulárnu chirurgiu, kardiochirurgiu a transplantológiu srdca. V rokoch 1995 až 1998 bol tiež Predsedom rady expertov MZ SR. V Inštitúte pre zdravotnú politiku pôsobí ako odborný poradca.
Do 15. augusta 2003 pôsobil vo funkcii predsedu a člena správnej rady ŠK Slovan Bratislava - futbal ako aj funkcie predsedu a člena predstavenstva ŠK Slovan Bratislava - futbal. V správnej rade pôsobil od augusta 2002.
V čase svojej prezidentskej kampane pôsobil ako vedúci Katedry kardiochirurgie Lekárskej fakulty Slovenskej zdravotníckej univerzity a Národného ústavu srdcových a cievnych chorôb (NÚSCH). Klinika sídli v NÚSCH. Zároveň je čestným členom Vedeckej rady ústavu. V minulosti (od roku 1991) bol prednostom kliniky srdcovej chirurgie NÚSCH. Od roku 2002 bol prorektorom novovzniknutej Slovenskej zdravotníckej univerzity. Túto funkciu vykonával do roku 2008. Fischer potom pracoval v NÚSCH na dve desatiny pracovného úväzku. Po prepuknutí úplatkárskej kauzy odišiel na dovolenku a od 25. februára 2015 čerpá po dohode so zamestnávateľom neplatené voľno.  V apríli 2015 dostal dvojročný trest s podmienečným odkladom na skúšobnú dobu štyri roky a zároveň peňažný trest vo výške 15-tisíc eur a zákaz vykonávať lekárske povolanie počas obdobia troch rokov.  V januári 2017 požiadal Fischer Špecializovaný trestný súd, aby mu odpustil zvyšok trojročného zákazu výkonu povolania. Súd mu vyhovel. Napriek tomu sa k profesii nebude môcť vrátiť, pretože Slovenská lekárska komora mu odobrala licenciu.
Politická kariéra.
V deväťdesiatych rokoch podporoval HZDS. Zúčastňoval sa aj mítingov na Pasienkoch. Za HZDS kandidoval vo voľbách v roku 1998, kde figuroval na 135. mieste kandidačnej listiny. Ako o prezidentskom kandidátovi o ňom HZDS uvažovalo už v prezidentských voľbách v roku 2009, ale nakoniec nominovalo Milana Melníka.
Fischer sa pred parlamentnými voľbami v roku 2012 stal súčasťou vedúcej trojice strany Jána Budaja Zmena zdola, Demokratická únia Slovenska. Strana získala 1,29% platných hlasov a do parlamentu sa nedostala.
Kandidatúra na prezidenta.
Kandidatúru do prezidentských volieb 2014 oznámil 17. decembra 2013. 9. januára 2014 do kancelárie predsedu Národnej rady odovzdal 17 552 podpisov od občanov, čím sa stal oficiálnym kandidátom. Za svoju prioritu označil slovenské zdravotníctvo. Oznámil tiež, že jeho kampaň bude najlacnejšia spomedzi kandidátov. V prvom kole voľby nakoniec získal 9 514 hlasov (0,50 % z odovzdaných hlasov) a zo 14 kandidátov skončil na 10. mieste.